วรรณมั่นใจหุ้นเข้าเป้าชูตราสารหนี้เอเชียแจ่ม
บลจ.วรรณ มั่นใจหุ้นแตะ 1,650 จุด แนะคนไม่กล้าเสี่ยง ลงทุน Global Bond เน้นลงเอเชีย
13 มี.ค. 2556

บลจ.วรรณ มั่นใจหุ้นแตะ 1,650 จุด แนะคนไม่กล้าเสี่ยง ลงทุน Global Bond เน้นลงเอเชีย
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ปีนี้ตลาดหุ้นไทยได้รับความสนใจจากนักลงทุนทั้งในและต่างประเทศมาก โดยมีแรงสนับสนุนจากปัจจัยภายนอกประเทศทั้งค่าเงินสหรัฐที่อ่อนตัวลง ทำให้ค่าเงินในภูมิภาคเอเชียแข็งค่าขึ้น จึงมีความเป็นไปได้สูงที่จะเห็นดัชนีหุ้นไทยแตะ 1,650 จุด ในปี 2556 
สำหรับตลาดตราสารหนี้ แม้ว่าอัตราผลตอบแทนจากการลงทุนจะไม่จูงใจ แต่บริษัทเห็นว่าตราสารหนี้เอเชียยังให้ผลตอบแทนที่ดี ประกอบกับยังมีปัจจัยบวกที่สนับสนุนการเติบโตของตลาดตราสารหนี้เอเชีย คือ การที่อัตราดอกเบี้ยนโยบายของสหรัฐและประเทศในสหภาพยุโรปบางประเทศยังอยู่ในระดับต่ำ และการเติบโตของเศรษฐกิจสหรัฐที่ยังต้องมีการฟื้นตัวอีกระยะ ทำให้พื้นฐานเศรษฐกิจในเอเชียน่าสนใจกว่า 
นายวิน กล่าวว่า ผู้ลงทุนที่ลงทุนในกองทุนตราสารหนี้ที่เปิดรับซื้อคืนเป็นรอบ (Roll Over) ซึ่งปัจจุบันผลตอบแทนอยู่ในระดับต่ำ บริษัทแนะนำให้กระจายการลงทุนในกองทุนเปิด วรรณ โกลบอล ออพพอร์ทูนิตี้ บอนด์ ฟันด์ (1GLOBALBOND) และกองทุนเปิด วรรณ โกลบอล ออพพอร์ทูนิตี้ บอนด์ ดิวิเดน ฟันด์ (1GLOBALBONDD) ซึ่งเป็นกองทุนตราสารหนี้ ใช้กลยุทธ์การเลือกลงทุนในกองทุนตราสารหนี้ต่างประเทศให้เหมาะกับภาวะการลงทุน เพื่อสร้างโอกาสรับผลตอบแทนที่ดีในแต่ละช่วงสถานการณ์
ปัจจุบันกองทุน Global Bond เน้นลงทุนในกองทุนตราสารหนี้เอเชียของบริษัทจัดการชั้นนำทั่วโลก เช่น Templeton Asian Bond Fund, Schroder Asian local bond fund, Legg Mason Asian Opportunities Fund, เนื่องจากคาดว่าเศรษฐกิจเอเชียยังเติบโตระดับสูงและมีความได้เปรียบจากค่าเงินจากภาวะเงินลงทุนไหลเข้า